KIRJALLINEN KYSYMYS E-0600/00 esittäjä(t): Giovanni Pittella (PSE) komissiolle. Eläinten suojeleminen kuljetuksen aikana.



Virallinen lehti nro 053 E , 20/02/2001 s. 0014 - 0015



KIRJALLINEN KYSYMYS E-0600/00 esittäjä(t): Giovanni Pittella (PSE) komissiolle (29. helmikuuta 2000) Aihe: Eläinten suojeleminen kuljetuksen aikana Komissio on julkaissut kertomuksen Italiassa 5.9. heinäkuuta 1999 suoritetusta eläinlääkärintarkastuksesta (DG-SANCO/1067/1999-Mrfinal). Kertomuksessa tuodaan esille eläinten suojelemista kuljetuksen aikana koskevan neuvoston direktiivin 91/628(1) (sellaisena kun se on muutettuna neuvoston direktiivillä 95/29/EY(2) ja siten kun se on sisällytetty Italian lainsäädäntöön asetuksella N:o 388/98) vastaisia vakavia rikkomuksia. Komissio havaitsi edellisen tarkastuksen aikana vakavia puutteita Italian rajatarkastusasemalla Slovenian rajalla. Komissio toteaa uudessa kertomuksessaan, että vuonna 1997 tehdyn tarkastuksen jälkeen olennaista parannusta ei ole tapahtunut. Ottaen huomioon komission kertomuksessa esitetyt rikkomukset ja Barin satamassa elokuussa 1999 todetut vakavat tapaukset, jolloin 150 lammasta ja karitsaa kuoli Italiassa, kun niitä oltiin kuljettamassa Kreikkaan, tiedustelisin komissiolta, mihin toimiin se aikoo ryhtyä saadakseen Italian viranomaiset kunnioittamaan täysin eläinten suojelemista kuljetuksen aikana koskevia yhteisön direktiivejä? (1) EYVL L 340, 11.12.1991, s. 17. (2) EYVL L 148, 30.6.1995, s. 52. David Byrnen komission puolesta antama vastaus (28. huhtikuuta 2000) Komission elintarvike- ja eläinlääkintätoimisto (FVO) on tehnyt viimeisen viiden vuoden aikana useita eläinten hyvinvointia koskevia käyntejä Italiaan ja niihin on kuulunut myös käyntejä Gorizian ja Fernetti-Proseccon rajatarkastusasemille. FVO:n kertomukset vahvistivat useilla alueilla eläinsuojeluyhdistysten esittämät väitteet ja viralliset valitukset. Tarkastuskäyntien jälkeen laadituissa FVO:n kertomuksissa todettiin, että oli saatu aikaan ainoastaan harvoja pitkän aikavälin parannuksia. Vastauksessaan Italian rajatarkastusasemia koskevien vuoden 1999 tarkastuskäyntien kertomuksessa esitettyihin suosituksiin Italian viranomaiset ovat ilmoittaneet, että ryhdytään toimiin sen varmistamiseksi, että eläinlääkintähenkilöstöä on paikalla 24 tuntia vuorokaudessa ja että henkilökunnalle annetaan erityisohjeita eläinten hyvinvointia koskevan lainsäädännön noudattamisen varmistamiseksi. Komissio on pyytänyt Italian viranomaisia toimittamaan yksityiskohtaisia lisätietoja siitä, mitä käytännössä on saatu aikaan. Italian viranomaiset ilmoittivat hiljattain komissiolle, että parhaillaan suunnitellaan järjestelyitä pakollisen lepotauon järjestämiseksi yli 24 tuntia kuljetuksessa olleille tuoduille hevosille Goriziassa. Eläinten hyvinvoinnista vastaavien Italian viranomaisten kanssa on pidetty hiljattain kokous tästä asiasta käytännön ratkaisujen löytämiseksi direktiivin toimeenpanon tason parantamiseksi. Komissio on tehnyt tässä asiassa erilaisia aloitteita, kuten pysyvän eläinlääkintäkomitean pitkäaikaisia kuljetuksia käsittelevän työryhmän perustaminen. Työryhmä on keskustellut eri kokouksissa alaa koskevan voimassaolevan lainsäädännön asianmukaisesta toimeenpanosta johtuvista vaikeuksista. Barissa sattuneen välikohtauksen jälkeen asianomaisille jäsenvaltioille lähetettiin useita tiedonantoja ja lähestyvää kuumaa vuodenaikaa silmällä pitäen FVO teki käyntejä Kreikkaan ja Italiaan helmikuussa 2000 keskustellakseen tavoista, joilla voidaan varmistaa, että tällaiset tapahtumat eivät toistu tulevaisuudessa. Näiden käyntien jälkeen mainitussa työryhmässä on esitetty useita suosituksia vaadittuina askeleina kohti ongelmien ratkaisua. Muiden jäsenvaltioiden osallisuutta näihin tapahtumiin on tutkittu. Lähtömaana olevat jäsenvaltiot ovat vastuussa varmistaa, että reittisuunnitelmat hyväksytään ainoastaan, jos ne ovat direktiivissä annettujen matkustusaikojen mukaiset, ja että kuljettaja palauttaa nämä suunnitelmat tarkastettavaksi matkan päättymisen jälkeen. Sekä lähtömaana olevan jäsenvaltion että määrämaana olevan jäsenvaltion aktiivinen osallistuminen on myös välttämätöntä sen varmistamiseksi, että kaikkia vaatimuksia noudatetaan, varsinkin sen, että näihin matkoihin käytettyjen ajoneuvojen taso on hyväksyttävä. Tässä tapauksessa kuljettajan hyväksyminen oli Kreikan vastuulla. Jos parannuksia ei ole saatu aikaan, komissio tekee asianmukaisessa määräajassa päätöksen aloittaa rikkomusmenettely EY:n perustamissopimuksen 226 artiklan (entinen 169 artikla) mukaisesti Italiaa vastaan sen panematta asianmukaisesti toimeen eläinkuljetuksia koskevien direktiivien sääntöjä.